庚子山居采茶有感
作者：洪适
朝代：宋

paragraphs: 憶昔采茶時，雨後山蹊濕。
鷹爪喜盈襜，蟹眼思朝汲。
歸路取盤洲，下昃行蹤急。
珠汗透裳衣，更換登梯級。
徙倚曲欄竿，鳴雁圓沙集。
晚景不勝春，寒氣潜相襲。
詰旦傍裝臺，欹側人扶立。
輿疾望醫來，誰煮青黏汁。
舉案念齊眉，幻泡何嗟及。
重過故園門，不忍携筇入。
引領顧前丘，空對旗槍泣。